	— Говори радио „Свобо“. Нека всички, които мислят трезво и не са завладени от престъпната мистика на Атомния пират, се включат в борбата за мир на Земята. А единственият истински реален начин за постигане на желания мир е унищожаване на този най-голям престъпник — откриването му, залавянето му и изправянето му пред Световния съд на прогресивното човечество. Нека Атомният пират знае, че с мистика не могат да се затворят очите на милиардите, които не живеят в епохата отпреди две хилядолетия. На всеки разумен човек е пределно ясно на чия страна е правдата и на кого е нанесена неправда, кой е наистина потърпевш. А и кой истински честен човек би станал роб на престъпник? Кой би се примирил с робската участ, когато пред нас се открива пътят към най-прекрасното бъдеще? Тази цивилизация, изграждана с хилядолетия, не е създадена, за да бъде унищожена с лека ръка, по най-престъпен начин, от някакъв супергангстер. Всеки, застанал в защита на тази цивилизация, е станал да брани и своите свещени човешки права. Никой не може да бъде господар на равни хора, никой не може да натрапва властта си на свободните хора, а единственото управление, което е най-справедливо, може да бъде в ръцете на високо съзнателни личности, които имат еднакви права с всички останали членове на обществото и които са избрани от самото това общество по най-единодушен начин, а не са „наместници на Бога“.